ການຢ້ຽມຢາມຫວຽດນາມຂອງປະທານາທິບໍດີອາເມລິກາສືບຕໍ່ດຶງດູດຄວາມສົນໃຈຂອງສື່ສານສາກົນ
(ພາບ: channelnewsasia)
ການຢ້ຽມຢາມປະຫວັດສາດຂອງທ່ານປະທານາທິບໍດີອາເມລິກາ Barack Obama ເຖິງຫວຽດນາມ ສືບຕໍ່ດຶງດູດຄວາມສົນໃຈຈາກບັນດາພາຫະນະສື່ມວນຊົນໃນພາກພື້ນ ແລະ ສາກົນ. ໜັງສືພິມໃຫຍ່ ແລະ ມີອິດທິພົນຊື່ສຽງທັງໝົດຂອງສິງກະໂປ ສະບັບອອກວັນທີ 24/05, ໄດ້ໃຫ້ຂ່າວກ່ຽວກັບເຫດການດັ່ງກ່າວ. ເລື່ອງອາເມລິກາ ຍົກເລີກຄຳສັ່ງຂວ້ຳບາດອາວຸດລ້າງຜານຢ່າງສົມບູນ ສຳລັບຫວຽດນາມ ແມ່ນເນື້ອໃນໄດ້ຮັບຄວາມສົນໃຈເປັນພິເສດໃນຂະນະໜັງສືພິມຄື: “Strait Times”, “Lianhe Zaobao” ແລະ “Today” ລ້ວນແຕ່ໃຫ້ຂ່າວກ່ຽວກັບເຫດການນີ້ໃນໜ້າຫຼັກ. ໜັງສືພິມ “Strait Times” ໄດ້ໃຫ້ຂ່າວບັນດາຖະແຫຼງການຂອງທ່ານປະທານາທິບໍດີ Obama ແລະ ທ່ານປະທານປະເທດ ເຈີນດ້າຍກວາງ ກ່ຽວກັບເຫດການນີ້, ພ້ອມທັງເນັ້ນໜັກວ່າ, ການຢ້ຽມຢາມຫວຽດນາມ ຄັ້ງນີ້ຂອງທ່ານ Obama ແມ່ນເພື່ອແນໃສ່ເພີ່ມທະວີການພົວພັນລະຫວ່າງ 2 ປະເທດກວ່າອີກ, ໃນນັ້ນມີຂົງເຂດປ້ອງກັນຊາດ. ໃນຂະນະນັ້ນ, ໜັງສືພິມ “Lianhe Zaobao” ຖືວ່າ, ການຢ້ຽມຢາມຄັ້ງນີ້ຂອງທ່ານປະທານາທິບໍດີອາເມລິກາ ເພື່ອແນໃສ່ເພີ່ມທະວີການພົວພັນ 2 ຝ່າຍໃນຂົງເຂດເສດຖະກິດ, ການປ້ອງກັນຊາດ, ແກ້ໄຂຜົນຮ້າຍຢ້ອນຫຼັງຈາກສົງຄາມ. ນອກນັ້ນ, ຊ່ອງໂທລະພາບ Channel New Asia ຂອງສິງກະໂປ ກໍໄດ້ໃຫ້ຂ່າວ ແລະ ອັບເດັດບັນດາເນື້ອໃນການຢ້ຽມຢາມຂອງທ່ານ Obama ເຖິງຫວຽດນາມ ເປັນປະຈຳ.
ຕາມນັກຂ່າວສຳນັກຂ່າວສານຫວຽດນາມ ປະຈຳເຢຍລະມັນ ແລ້ວ, ການຢ້ຽມຢາມຫວຽດນາມ ຂອງທ່ານປະທານາທິບໍດີ Obama ສືບຕໍ່ແມ່ນຫົວຂໍ້ທີ່ໄດ້ຮັບຄວາມເອົາໃຈໃສ່ຈາກສື່ມວນຊົນປະເທດເຢຍລະມັນ ດ້ວຍບັນດາຂ່າວ ແລະ ບົດຂຽນທີ່ກ່ຽວຂອງ. ວັນທີ 23/05, ໜັງສືພິມ “Suddeutsche Zeitung”, ໄດ້ໃຫ້ຂ່າວກ່ຽວກັບການຍົກເລີກຄຳສັ່ງຂວ້ຳບາດອາວຸດລ້າງຜານສຳລັບຫວຽດນາມ. ສ່ວນໜັງສືພິມ “Handelsblatt” ໃຫ້ຂ້ໍສັງເກດວ່າ, ໃນການຢ້ຽມຢາມຄັ້ງນີ້ ທ່ານ Obama ຢາກສົ່ງສານກ່ຽວກັບການເປີດສາກໃຫ້ແກ່ການພົວພັນລະຫວ່າງ 2 ຝ່າຍ. ບົດຂຽນໄດ້ຄັດຄຳເວົ້າຂອງທ່ານ Obama ຕີລາຄາວ່າ ຫວຽດນາມ ແມ່ນປະເທດສຳຄັນຢູ່ພາກພື້ນສຳຄັນທີ່ສຸດຂອງໂລກ.
(ແຫຼ່ງຄັດຈາກ VOV)